Elever og lærere fra skoler i Aalborg Kommune fik i dag masser af ideer til, hvordan der kan komme mere bevægelse ind i skoledagen.

1100 elever, lærere og pædagoger fra skoler i Aalborg Kommune var i dag på kursus i Kildeparken i Aalborg. På skemaet stod der bevægelse. For som en del af Idrætsmødet var der mulighed for både elever og lærere at få udviklet kompetencerne inden for bevægelse og få masser af ideer til, hvordan man kan arbejde med bevægelse i skoledagen. Og der blev gået til den i Kildeparken, hvor ultraløberen Stine Rex og danseren Rikke Vangsgaard stod for den fælles opvarmning til en dag fyldt med bevægelse. Herunder kan du se video fra dagens arrangement: Fælles ansvar - I dag har vi besluttet os for at sende lærere og elever på kursus sammen. Og de giver den fuld gas hernede i Kildeparken. For det er et fælles ansvar både for lærerne og pædagogerne, men også eleverne, at de får bevæget sig i dagligdagen, siger Rikke Møller Larsen, der er konsulent i Skoleforvaltningen i Aalborg Kommune. Og det at være på kursus i bevægelse er noget, der vækker begejstring hos Kirstine Pedersen, der er lærer på Filstedvejens Skole. - Jeg synes, at det er rigtig fedt. Det er et godt koncept. Det med at være ude og være sammen om det. Når vi kommer tilbage på skolen, er det både mig og eleverne, der kan huske, hvad vi har lavet i dag, og vi kan hjælpe hinanden med at få det brugt, siger Kirstine Pedersen. Hun er spændt på, hvor meget af det, de har lært i dag, hun kommer til at bruge sammen med eleverne hjemme på klassen. - Jeg håber, at det bliver det meste, men der er mange små ting, jeg kan tage med i den daglige undervisning, siger Kirstine Pedersen. Det var Dansk Skoleidræt, der stod for det meste af dagens program i Kildeparken.